
COMUNICAT 
Autoritatea Naţională pentru Reglementarea şi Monitorizarea Achiziţiilor Publice face o serie de precizări cu privire la proiectul de Strategie națională privind formarea profesională în domeniul achizițiilor publice la nivelul autorităților contractante.
Strategia elaborată la nivelul A.N.R.M.A.P. este consecventă cu funcțiile pe care instituția noastră le îndeplinește în peisajul social-economic al României și prin implementarea acesteia, se urmărește o profesionalizare și o responsabilizare a personalului care își desfășoară activitatea în domeniul achizițiilor publice, conformă cu cerințele europene.

Având în vedere Protocolul de colaborare între A.N.R.M.A.P. și Grupul de lucru, format din Asociația specialiștilor în achiziții publice din România (A.S.A.P.R.O.), Sindicatul național al specialiștilor experți în achiziții publice (S.N.S.E.A.P.), Asociația națională a specialiștilor în achiziții (A.N.S.A.), la care se adaugă instituții cu atribuții în reglementarea activității de formare profesională desfășurată în sistemul public, A.N.R.M.A.P. a transmis acestora, spre consultare, o primă formă a proiectului de Strategie. 

După finalizarea analizei tuturor propunerilor primite în urma procesului de consultare, A.N.R.M.A.P. va posta pe site-ul propriu, o formă actualizată a documentului, în vederea dezbaterii publice.  

Precizăm că, întrucât proiectul de Strategie se află în stadiul de draft, acesta va suporta cu siguranță modificările ce se vor dovedi pertinente. 
În final, subliniem că, datorită faptului că piața de formare profesională în domeniul achizițiilor publice este liberă și concurențială, prin prezenta strategie, ANRMAP nu intenționează să împiedice, ci mai mult, susține orice demers în vederea creșterea gradului de profesionalism a personalului implicat în procesul de atribuire a contractelor de achiziții publice. În acest sens, scopul documentului este de a trasa unele linii directoare cu privire la eficientizarea și îmbunătățirea calității cursurilor de formare profesională în materie de achiziții publice, și nici pe departe de a monopoliza sau de a institui o ierarhie pe piața de formare din domeniu.

